Bandet var på 1960-tallet toneangivende innen utviklingen av soul-sjangrene «Southern soul» og «Memphis soul». De var husband for plateselskapet Stax Records og spilte på en rekke av selskapets utgivelser med blant andre Wilson Pickett, Otis Redding og Bill Withers. Av kjente låter bandet har spilt på kan nevnes «Walking the Dog», «Hold On, I'm Comin'», «Soul Man», «Who's Making Love», «I've Been Loving You Too Long (To Stop Now)» og «Try a Little Tenderness». Bandet har også hatt flere hitlåter under eget navn, som for eksempel «Green Onions», «Time Is Tight», «Hip-Hug Her» og «Hang 'Em High».